續麗人行
作者：姜特立
朝代：宋

paragraphs: 畫師不作春風面，豈是玉容容易見。
動人正在阿堵中，妙處猶須著歌扇。
沉香亭邊初睡起，鬒髮瓏鬆薄梳理。
欠伸背面故作妍，半靨牆頭出桃李。
畫成衆目爭回顧，只欠孫娘折腰步。
似見不見愁殺人，始是人生腸斷處。
愁腸易斷可奈何，古往今來此恨多。
君不見李夫人，不肯回身看漢君。
又不見楊太真，擁行莫戀屬車塵。
自古蛾眉多蠹國，玉顔畫就還傷神。